Kansainvälinen asekauppa on yhä kasvamaan päin, kertoo ruotsalainen tutkimuslaitos SIPRI (siirryt toiseen palveluun). Sen mukaan viiden viime vuoden aikana kansainvälisen asekaupan volyymi kasvoi 10 prosenttia edellisestä viisivuotiskaudesta.

SIPRI julkisti maanantaina uusimman selvityksensä aseviennistä ja -tuonnista. Selvityksessä vertaillaan viisivuotisjaksoja 2013–2017 ja 2008–2012.

Yhdysvallat vankisti asemaansa suurimpana aseviejänä. Sen osuus kaikesta aseviennistä kasvoi neljänneksellä yli 34 prosenttiin. Yhdysvallat vei aseita lähes 60 prosenttia enemmän kuin toiseksi suurin aseviejä Venäjä, jonka asevienti väheni seitsemällä prosentilla.

Asetuonti paisuu Lähi-idässä

Toisessa päässä aseita ottaa useimmin vastaan jokin Lähi-idän maista. Alueelle meni viiden viime vuoden aikana 49 prosenttia Yhdysvaltojen aseviennistä.

Lähi-idän useat konfliktit kasvattivat aseiden tuontia alueen maihin. Yhteensä aseiden tuonti Lähi-itään kaksinkertaistui, ja alue otti vastaan lähes kolmasosan maailman asetuonnista.

– Laajat väkivaltaiset konfliktit ja huoli ihmisoikeuksista Lähi-idässä ovat herättäneet Länsi-Euroopassa ja Yhdysvalloissa keskustelua aseviennin rajoittamisesta. Silti Yhdysvallat ja Euroopan maat vievät alueelle eniten aseita ja vastasivat 98 prosentista Saudi-Arabian asetuonnista, sanoo SIPRI:n vanhempi tutkija Pieter Wezeman tutkimuslaitoksen tiedotteessa.

Saudi-Arabian ja Egyptin asetuonti yli kolminkertaistui viiden viime vuoden aikana. Maailman suurin asetuoja on Intia, jonka osuus kaikesta asetuonnista on 12 prosenttia.

Intian tuonti kasvoi noin neljänneksellä, ja suurin osa maahan tuotavista aseista tulee Venäjältä. Tuonti Yhdysvalloista kasvaa kuitenkin kovaa vauhtia.

Ranskan ja Kiinan asevienti myös nousussa

Viiteen suurimpaan asevientimaahan kuuluvat Yhdysvaltojen ja Venäjän lisäksi Ranska, Saksa ja Kiina. Yhdessä ne kattavat kolme neljäsosaa maailman aseviennistä.

Ranskan ja Kiinan asevienti kasvoi merkittävästi viiden viime vuoden aikana, mutta Saksan puolestaan väheni. Tosin Saksan asevienti Lähi-idän maihin kaksinkertaistui. Kiinalaisaseita puolestaan vietiin huomattavasti aiempaa enemmän muun muassa Turkkiin.

Kansainvälinen asekauppa kääntyi SIPRI:n tilastojen mukaan parinkymmenen vuoden laskukauden jälkeen uudelleen nousuun 2000-luvun alussa. 1980-luvun alun määristä ollaan kuitenkin vielä kaukana.

Taas ennätys: Lähi-idästä tuli Suomen aseviennin ykköskohde

Trump allekirjoitti jättimäiset asekaupat Saudi-Arabiaan